CELEX: 32015D0158
Language: hr
Date: 2015-01-30 00:00:00
Title: Provedbena odluka Komisije (EU) 2015/158 оd 30. siječnja 2015. o odobrenju dvaju visokoučinkovitih alternatora proizvođača Robert Bosch GmbH kao inovativne tehnologije za smanjivanje emisija CO 2 iz osobnih automobila u skladu s Uredbom (EZ) br. 443/2009 Europskog parlamenta i Vijeća  Tekst značajan za EGP

31.1.2015   
            
            
               HR
            
            
               Službeni list Europske unije
            
            
               L 26/31
            
         PROVEDBENA ODLUKA KOMISIJE (EU) 2015/158
   оd 30. siječnja 2015.
   o odobrenju dvaju visokoučinkovitih alternatora proizvođača Robert Bosch GmbH kao inovativne tehnologije za smanjivanje emisija CO2 iz osobnih automobila u skladu s Uredbom (EZ) br. 443/2009 Europskog parlamenta i Vijeća
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 443/2009 Europskog parlamenta i Vijeća od 23. travnja 2009. o utvrđivanju standardnih vrijednosti emisija za nove osobne automobile u okviru integriranog pristupa Zajednice smanjenju emisija CO2 iz lakih vozila (1), a osobito njezin članak 12. stavak 4.,
   budući da:
   
               (1)
            
            
               Proizvođač Robert Bosch GmbH („podnositelj zahtjeva”) podnio je 2. prosinca 2013. i 6. svibnja 2014. sljedeća dva zahtjeva za odobrenje učinkovitih alternatora proizvođača Robert Bosch GmbH kao inovativne tehnologije:
               
                           Br.
                        
                        
                           Inovativna tehnologija
                        
                     
                           1
                        
                        
                           Visokoučinkoviti alternator s visokoučinkovitim diodama (HED)
                        
                     
                           2
                        
                        
                           Visokoučinkoviti alternator sa sinkronim aktivnim ispravljanjem (SAR)
                        
                     
         
               (2)
            
            
               Potpunost dvaju zahtjeva ocijenjena je u skladu s člankom 4. Provedbene uredbe Komisije (EU) br. 725/2011 (2). Komisija je ustanovila da izvornom zahtjevu nedostaju neke relevantne informacije koje se odnose na inovativnu tehnologiju br. 1 te je od podnositelja zahtjeva zatražila da dopuni zahtjev. Podnositelj zahtjeva dostavio je informacije 6. svibnja 2014. Ustanovljeno je da su oba zahtjeva potpuna i razdoblje kojim Komisija raspolaže za njihovu ocjenu započelo je na dan nakon datuma službenog primitka zahtjeva, tj. 7. svibnja 2014. u oba slučaja.
            
         
               (3)
            
            
               Oba zahtjeva ocijenjena su u skladu s člankom 12. Uredbe (EZ) br. 443/2009, Provedbenom uredbom (EU) br. 725/2011 i Tehničkim smjernicama za pripremu zahtjeva za odobrenje inovativnih tehnologija u skladu s Uredbom (EZ) br. 443/2009 (Tehničke smjernice) (3).
            
         
               (4)
            
            
               Zahtjev br. 1 odnosi se na visokoučinkoviti alternator s visokoučinkovitim diodama (HED) proizvođača Robert Bosch GmbH. U visokoučinkovitim alternatorima s visokoučinkovitim diodama (HED) upotrebljavaju se optimalna konstrukcija sastavnih dijelova i visokoučinkovite diode. Osim nove tehnologije visokoučinkovitih dioda (HED), alternator podnositelja zahtjeva ima veću učinkovitost u usporedbi s osnovnim alternatorom zbog smanjenja gubitaka željeza statora optimizacijom čelika i laminiranja, optimizacijom duljine željeza statora i poprečnog presjeka zuba, optimizacijom zračnog raspora između rotora i statora i optimizacijom komore kandžastih polova rotora te optimizacijom faznog otpora. Ta se tehnologija stoga razlikuje od drugih učinkovitih alternatora koji su Provedbenom odlukom Komisije 2013/341/EU (4) i Provedbenom odlukom Komisije 2014/465/EU (5) odobreni kao ekološka inovacija.
            
         
               (5)
            
            
               Zahtjev br. 2 odnosi se na visokoučinkoviti alternator sa sinkronim aktivnim ispravljanjem (SAR) proizvođača Robert Bosch GmbH. Taj alternator ima učinkovitost od najmanje 78 %. Glavno je povećanje učinkovitosti postignuto uvođenjem aktivnog ispravljanja pomoću modula MOSFET, tj. uporabom tehnologije metal-oksidnog poluvodičkog tranzistora s efektom polja. Osim toga, visokoučinkoviti alternator podnositelja sa sinkronim aktivnim ispravljanjem (SAR) ima veću učinkovitost u usporedbi s osnovnim alternatorom zbog smanjenja gubitaka željeza statora optimizacijom čelika i laminiranja, optimizacijom duljine željeza statora i poprečnog presjeka zuba, optimizacijom zračnog raspora između rotora i statora i optimizacijom komore kandžastih polova rotora te optimizacijom faznog otpora. Ta se tehnologija stoga razlikuje od drugih učinkovitih alternatora koji su Provedbenom odlukom 2013/341/EU i Provedbenom odlukom 2014/465/EU odobreni kao ekološka inovacija te od visokoučinkovitog alternatora s visokoučinkovitim diodama (HED) iz zahtjeva br. 1.
            
         
               (6)
            
            
               Komisija je ustanovila da informacije dostavljene u oba zahtjeva pokazuju kako su ispunjeni uvjeti i kriteriji iz članka 12. Uredbe (EZ) br. 443/2009 te članaka 2. i 4. Provedbene uredbe (EU) br. 725/2011.
            
         
               (7)
            
            
               Podnositelj zahtjeva dokazao je da oba visokoučinkovita alternatora kakva su opisana u ovom zahtjevu nisu ugrađena u više od 3 % novih osobnih automobila registriranih u referentnoj godini 2009.
            
         
               (8)
            
            
               Kako bi se ustanovilo koliku će uštedu CO2 ta inovativna tehnologija omogućiti kada bude ugrađena u vozilo, potrebno je definirati standardno vozilo u odnosu na koje će se uspoređivati učinkovitost vozila opremljenog inovativnom tehnologijom, kao što je određeno člancima 5. i 8. Provedbene uredbe (EU) br. 725/2011. Komisija smatra da je primjereno da se alternator s učinkovitošću od 67 % uzme u obzir kao prikladna osnovna tehnologija u slučaju da se inovativna tehnologija ugrađuje u novu vrstu vozila. Ako se učinkoviti alternatori proizvođača Robert Bosch GmbH ugrađuju u postojeći tip vozila, osnovna tehnologija trebala bi biti alternator najnovije verzije tog tipa vozila koja je stavljena na tržište.
            
         
               (9)
            
            
               Podnositelj zahtjeva dostavio je u oba zahtjeva metodologiju za ispitivanje smanjenja emisija CO2 u koju su uključene formule koje su u skladu s formulama opisanima u Tehničkim smjernicama za pojednostavljeni pristup u pogledu učinkovitih alternatora. Komisija smatra da će se metodologijom ispitivanja osigurati rezultati ispitivanja koji su provjerljivi, ponovljivi i usporedivi i da je sposobna na realističan način dokazati da su koristi inovativne tehnologije u vezi s emisijama CO2 snažno statistički značajne u skladu s člankom 6. Provedbene uredbe (EU) br. 725/2011.
            
         
               (10)
            
            
               Komisija napominje da su metodologija ispitivanja podnositelja zahtjeva i formule za izračun uštede CO2 u oba slučaja u svim aspektima istovjetne metodologiji utvrđenoj u Prilogu Provedbenoj odluci 2013/341/EU. Shodno tome Komisija smatra da bi se metodologija navedena u Provedbenoj odluci 2013/341/EU trebala upotrebljavati za određivanje smanjenja emisija CO2 zahvaljujući upotrebi visokoučinkovitog alternatora s visokoučinkovitim diodama (HED) proizvođača Robert Bosch GmbH i visokoučinkovitog alternatora sa sinkronim aktivnim ispravljanjem (SAR) proizvođača Robert Bosch GmbH.
            
         
               (11)
            
            
               Na temelju toga Komisija smatra da je podnositelj zahtjeva na zadovoljavajući način pokazao da smanjenje emisije koje se postiže inovativnom tehnologijom iznosi najmanje 1 g CO2/km.
            
         
               (12)
            
            
               Komisija napominje da se uštede obiju inovativnih tehnologija mogu djelomično dokazati u standardiziranom ispitnom ciklusu i da bi stoga konačnu ukupnu uštedu koju treba potvrditi trebalo utvrditi u skladu s člankom 8. stavkom 2. drugim podstavkom Provedbene uredbe (EU) br. 725/2011.
            
         
               (13)
            
            
               Komisija je utvrdila da je izvješće o provjeri, kojim se potkrepljuju rezultati navedeni u zahtjevima, izradilo neovisno ovlašteno tijelo TÜV SÜD Industrie Service GmbH.
            
         
               (14)
            
            
               Na temelju toga Komisija zaključuje da nema primjedbi u vezi s odobrenjem obiju predmetnih inovativnih tehnologija.
            
         
               (15)
            
            
               Za potrebe utvrđivanja opće oznake ekološke inovacije koja će se upotrebljavati u odgovarajućim homologacijskim dokumentima u skladu s Prilozima I., VIII. i IX. Direktivi 2007/46/EZ Europskog parlamenta i Vijeća (6) treba odrediti pojedinačne oznake koje će se upotrebljavati za inovativnu tehnologiju odobrenu u skladu s ovom Provedbenom odlukom.
            
         
               (16)
            
            
               Svi proizvođači koji žele imati koristi od smanjenja svojih prosječnih specifičnih emisija CO2 kako bi zadovoljili svoj specifični cilj u pogledu emisija pomoću ušteda CO2 korištenjem inovativne tehnologije odobrene ovom Provedbenom odlukom trebali bi se u svojem zahtjevu za certifikat o EZ homologaciji za predmetna vozila u skladu s člankom 11. stavkom 1. Provedbene uredbe (EU) br. 725/2011 pozvati na ovu Odluku,
            
         DONIJELA JE OVU ODLUKU:
   Članak 1.
   1.   Visokoučinkoviti alternator s visokoučinkovitim diodama (HED) proizvođača Robert Bosch GmbH namijenjen za uporabu u vozilima kategorije M1 odobren je kao inovativna tehnologija u smislu članka 12. Uredbe (EZ) br. 443/2009.
   2.   Visokoučinkoviti alternator sa sinkronim aktivnim ispravljanjem (SAR) proizvođača Robert Bosch GmbH, koji postiže učinkovitost od najmanje 78 posto i namijenjen je za uporabu u vozilima kategorije M1, odobrava se kao inovativna tehnologija u smislu članka 12. Uredbe (EZ) br. 443/2009.
   3.   Smanjenje emisija CO2 koje proizlazi iz uporabe obaju alternatora iz stavaka 1. i 2. određuje se metodologijom navedenom u Prilogu Provedbenoj odluci 2013/341/EU.
   4.   U skladu s člankom 11. stavkom 2. drugim podstavkom Provedbene uredbe (EU) br. 725/2011, smanjenje emisija CO2 utvrđeno u skladu sa stavkom 3. ovog članka može se potvrditi i upisati u potvrdu o sukladnosti i odgovarajuću homologacijsku dokumentaciju navedenu u prilozima I., VIII. i IX. Direktivi 2007/46/EZ samo ako su smanjenja jednaka ili iznad praga navedenog u članku 9. stavku 1. Provedbene uredbe (EU) br. 725/2011.
   5.   Pojedinačne oznake ekološke inovacije koje treba unijeti u homologacijsku dokumentaciju koju treba upotrijebiti za inovativne tehnologije odobrene u skladu s ovom Odlukom jesu sljedeće:
   
               1.
            
            
               „8” za visokoučinkoviti alternator s visokoučinkovitim diodama;
            
         
               2.
            
            
               „9” za visokoučinkoviti alternator sa sinkronim aktivnim ispravljanjem.
            
         Članak 2.
   Ova odluka stupa na snagu dvadesetog dana od dana objave u Službenom listu Europske unije.
   
      Sastavljeno u Bruxellesu 30. siječnja 2015.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 140, 5.6.2009., str. 1.
   
   
      (2)  Provedbena uredba Komisije (EU) br. 725/2011 od 25. srpnja 2011. o uspostavljanju postupka za odobravanje i certifikaciju inovativnih tehnologija za smanjenje emisija CO2 iz osobnih automobila sukladno Uredbi (EZ) br. 443/2009 Europskog parlamenta i Vijeća (SL L 194, 26.7.2011., str. 19.).
   
      (3)  http://ec.europa.eu/clima/policies/transport/vehicles/cars/docs/guidelines_en.pdf
   
      (4)  Provedbena odluka Komisije 2013/341/EU od 27. lipnja 2013. o odobrenju alternatora Valeo Efficient Generation Alternator kao inovativne tehnologije za smanjenje emisija CO2 iz osobnih automobila u skladu s Uredbom (EZ) br. 443/2009 Europskog parlamenta i Vijeća (SL L 179, 29.6.2013., str. 98.).
   
      (5)  Provedbena odluka Komisije 2014/465/EU оd 16. srpnja 2014. o odobrenju učinkovitog alternatora DENSO kao inovativne tehnologije za smanjenje emisija CO2 iz osobnih automobila u skladu s Uredbom (EZ) br. 443/2009 Europskog parlamenta i Vijeća i o izmjeni Provedbene odluke Komisije 2013/341/EU (SL L 210, 17.7.2014., str. 17.).
   
      (6)  Direktiva 2007/46/EZ Europskog parlamenta i Vijeća od 5. rujna 2007. o uspostavi okvira za homologaciju motornih vozila i njihovih prikolica te sustava, sastavnih dijelova i zasebnih tehničkih jedinica namijenjenih za takva vozila (Okvirna direktiva) (SL L 263, 9.10.2007., str. 1.).